ສານພົບວ່າ ອະດີດ ປະທານາທິບໍດີຝຣັ່ງ ມີຄວາມຜິດ ຖານສໍ້ລາດບັງຫຼວງ
ອະດີດປະທານາທິບໍດີ Jacques Chirac ຖືກຕັດສິນວ່າ ມີຄວາມຜິດ ໃນການສໍ້ລາດບັງຫຼວງ ແຕ່ໄດ້ຖືກຝາກໂທດໄວ້ 2 ປີ ໃນການດຳເນີນຄະດີ ຄັ້ງປະຫວັດສາດ.
ອະດີດປະທານາທິບໍດີຝຣັ່ງທ່ານ Jacques Chirac ໄດ້ຖືກຕັດສິນວ່າມີຄວາມຜິດໃນຂໍ້ຫາ ສໍ້ລາດບັງຫຼວງ ໃນວັນພະຫັດມື້ນີ້ ຜູ້ພິພາກສາທ່ານນຶ່ງທີ່ກຸງປາຣີພົບເຫັນວ່າທ່ານ Chirac ມີຄວາມຜິດ ໃນການສໍ້ໂກງເງິນຫຼວງແຕ່ໄດ້ຝາກໂທດເປັນເວລາ 2 ປີ ໃນການດຳເນີນຄະດີ ທີ່ມີຄວາມ ສຳຄັນຄັ້ງປະວັດສາດທີ່ວ່ານີ້ ທ່ານ Chirac ເປັນອະດີດປະມຸກຜູ້ທຳອິດຂອງຝຣັ່ງ ທີ່ໄດ້ປະເຊີນກັບການລົງ ໂທດໃນ ຮອບຫຼາຍກວ່າ 50 ປີ ອະດີດປະທານາທິບໍດີອາຍຸ 79 ປີຂອງຝຣັ່ງ ທີ່ບໍ່ໄດ້ໄປຮ່ວມການດຳເນີນຄະດີຂອງສານ ຍ້ອນມີບັນຫາທາງດ້ານສຸຂະພາບນັ້ນໄດ້ຖືກພົບເຫັນວ່າມີຄວາມຜິດຍ້ອນໃຊ້ອຳນາດໄປ ໃນທາງທີ່ບໍ່ຖືກຕ້ອງແລະສໍ້ໂກງເງິນ ໃນຂະນະທີ່ທ່ານຍັງເປັນເຈົ້າຄອງນະຄອນຫຼວງປາຣີ ລະຫວ່າງປີ 1977 ຫາ 1995 ທ່ານ Chirac ໄດ້ປະຕິເສດຊໍ້າແລ້ວຊໍ້າອີກວ່າ ທ່ານບໍ່ໄດ້ກະທຳຫຍັງຜິດ ນອກນັ້ນແລ້ວ ຍັງມີອີກ 9 ຄົນມີສ່ວນພົວພັນນຳຄະດີດັ່ງກ່າວ ທ່ານ Chirac ຖືກກ່າວຫາວ່າ ຈ່າຍເງິນໃຫ້ສະມາຊິກພັກການເມືອງຂອງທ່ານຈາກກອງ ທຶນຂອງນະຄອນຫຼວງໂດຍໄດ້ສ້າງຕັ້ງຕຳແໜ່ງວຽກການປອມໃນເຂດເທສະບານໃຫ້ແກ່ ບຸກຄົນເຫຼົ່ານີ້ ທ່ານປະເຊີນກັບການໄດ້ຮັບໂທດໜັກທີ່ສຸດ ຄືຈຳຄຸກ 7 ປີ ແລະປັບໄໝອີກເປັນເງິນ 196 ພັນໂດລາ